LUR kap terug oor rassisme-klagANC-LUR Nancy Sihlwayi. Foto: www.ecprov.gov.za Die DA het die Menseregtekommissie versoek om ondersoek in te stel na bewerings dat Sihlwayi personeel opdrag gegee het om kinders op grond van hul ras uit te sluit van ŉ jeugprogram wat die regering aangebied het. Slegs ses van die 200 kinders wat die program en kamp in September in Port Alfred bygewoon het, was wit. Sihlwayi het in reaksie hierop die belangrikheid van regstellende aksie en swart bemagtiging beklemtoon as instrumente om die ongeregtighede van Suid-Afrika se apartheidverlede reg te stel. “Vir iemand met my agtergrond en ANC struggle-getuigskrifte is dit ŉ ernstige belediging aangesien ek my hele lewe gewy het aan die stryd teen rassisme en seksisme.” Sihlwayi het egter die verteenwoordiging van kinders wat die kamp bygewoon het verdedig. “Volgens Statistiek Suid-Afrika is 70% van jong swart mense tussen die ouderdom van 14 en 35 werkloos. Ek gaan dus nie verskoning vra vir my aandrang dat die swart jeug, en spesifiek Afrikane, hoofsaaklik bedien en bemagtig moet word deur hierdie kampe nie.” Sihlwayi het ook die DA daarvan beskuldig dat die party bekend is vir sy “rassistiese gedrag”. Sy het onder meer na die voorval verwys toe Dianne Kohler-Barnard ŉ inskrywing oor PW Botha op Facebook gedeel het. Mmusi Maimane, leier van die DA, het ook onder Sihlwayi se tong deurgeloop. Volgens haar het Maimane sy siel verkoop om as front te dien vir die wit meesters onder die dekmantel van die “DA se swart leier”.